Hvad kan Danmark tilbyde NSA til gengæld for en position som en af den amerikanske efterretningstjenestes vigtigste allierede? Det spørgsmål rejser Enhedslistens retsordfører Pernille Skipper, efter at Information i går kunne fortælle, at Danmark angiveligt er en del af en elite bestående af ni lande med amerikanske NSA i spidsen, der samarbejder om efterretningsarbejde.

»Når man får at vide, at Danmark er et af de lande, der har det tætteste samarbejde med USA – og når man holder det sammen med, hvordan de amerikanske efterretningstjenester har opført sig over for befolkninger i andre lande, så bliver man nødt til at spørge sig selv: Hvad giver vi retur for det samarbejde?« siger Pernille Skipper.

Oplysningerne om det danske samarbejde med NSA er kommet frem i en analyse bragt i den britiske avis The Guardian, som har set dokumenter lækket fra NSA-afhopperen Edward Snowden. I dokumenterne omtales Danmark som medlem af en gruppe med betegnelsen ’De 9 øjne’, fordi ni lande samarbejder på dette niveau om efterretningsarbejde. Det er næsthøjeste niveau ud af flere, som tilsyneladende giver Danmark en mere privilegeret adgang til efterretninger end eksempelvis Tyskland.

Ifølge Flemming Splidsboel Hansen, lektor på Københavns Universitet og tidligere analytiker i Forsvarets Efterretningstjeneste, er det ikke overraskende, at Danmark har en så tæt efterretningsmæssig relation til USA.

»Det må vi forvente med det forhold, vi har haft til USA i mange år. Vi har været i krig sammen med dem i Irak, Afghanistan og før det i Balkan. Krigsdeltagelse i Basra og Helmand-provinsen fordrer netop et tæt efterretningssamarbejde, så det ville være helt naturligt, at vi bliver belønnet for den indsats, vi har gjort,« siger han. Men man får ikke noget gratis, vurderer Flemming Splidsboel Hansen.

»Det, vi får, er privilegeret adgang, og til gengæld skal vi betale et eller andet. Det er som minimum politisk loyalitet, og om der så er andet, er gisninger indtil videre,« siger han og tilføjer, at det kunne være udvekslinger af oplysninger om egne eller andre nationers borgere.

Spekulationerne om, hvad et sådant samarbejde indeholder, opstår ifølge Flemming Splidsboel Hansen både på grund af, at Snowden-afsløringerne fra andre lande tyder på den slags udvekslinger, men også fordi regeringen indtil videre har været så fåmælt om samarbejdet.

»Det undrer jeg mig over, for det giver grundlag for spekulationer. Der er en gryende tillidskrise mellem de vestlige efterretningstjenester og de befolkninger, de skal tjene, og noget tyder på, at efterretningstjenesterne er gået længere, end befolkningerne havde forestillet sig. Det er ikke sikkert, at det er ulovligt, det de har gjort, men PET og FE (Forsvarets Efterretningstjeneste, red.) har måske fortolket nogle ting på en anden måde. Jeg kunne sagtens forestille mig, at det er derfor politikerne holder igen.«

Vi kan holde vores egen sti ren

Mens Pernille Skipper ønsker en undersøgelse af, hvad samarbejdet mellem Danmark og NSA konkret består af, bekymrer samarbejdet ikke Zenia Stampe. Hun er forsvarsordfører for Radikale Venstre og sidder i Folketingets Udvalg vedrørende Efterretningstjenesterne.

»Vores efterretningstjenester får generelt langt de fleste efterretninger, fordi de handler med andre efterretningstjenester. Derfor er der ikke noget bekymrende ved, at vi har et tæt samarbejde med den amerikanske efterretningstjeneste,« siger Zenia Stampe og påpeger, at hun ikke har de oplysninger fra kontroludvalget.

Men hun mener, at det er ’fint’, at samarbejdet med USA kommer frem i offentligheden.

»Det giver os som politikerne mulighed for at udøve den demokratiske kontrol med efterretningstjenesterne, som vi kan,« siger hun.

Men det er svært at vide sig sikker på, om de informationer, som Danmark eventuelt deler eller modtager i samarbejdet med de otte øvrige lande, er indhentet på lovlig vis, erkender Zenia Stampe: »Man kan forsøge at holde sin egen sti fuldstændig ren, men det er svært at garantere, at de efterretningstjenester, man samarbejder med, holder deres sti ligeså ren. Vi kan forsøge at gøre meget, og det er vores opgave som politikere, men jeg tror ikke, at vi kan vide os sikre på, at de efterretningstjenester, som vi samarbejder med, lever op til den samme demokratiske kontrol, som vi har.«

»Men vi tjener ikke danskerne ved at afbryde samarbejdet, for det er fuldstændigt fundamentalt for vores efterretningstjenester,« tilføjer hun.

Information har forsøgt at få en kommentar fra tidligere forsvars- og justitsministre i VK-regeringerne, men hverken Brian Mikkelsen (K), Gitte Lillelund Bech (V) eller Søren Gade (V) har ønsket at kommentere, om de kendte til samarbejdet med NSA fra deres tid som minister.

Svend Aage Jensby, der var forsvarsminister for Venstre fra 2001-2004, har kun en kortfattet kommentar: »Jeg håber bare, at der er et samarbejde. For det er nødvendigt. Det skylder vi Amerika,« siger han.

Det har heller ikke været muligt at få en kommentar fra Søren Pind (V), Ellen Trane Nørby (V) eller Lars Barfoed (K).